'Wonderwerk' dat man (21) leef ná olifant hom gaffel | Maroela Media
Erick Breedt (21) in die hospitaal. Foto: Verskaf.
Erick Breedt (21), 'n lid van die Protrack-teenstropingseenheid in Limpopo, het ernstige beserings opgedoen toe 'n olifant hom gegaffel het.
Annelie Jordaan, Erick se ma, het aan Maroela Media gesê Erick en nog 'n bewaarder was na bewering op 1 Februarie aan diens en het heinings nagegaan by 'n lodge buite Hoedspruit. Erick help met die beskerming van olifante en renosters teen stropers.
"Vier olifante het op Erick en die ander man afgestorm. Erick het links gehardloop en die ander een regs. Die olifant het hom gejaag, gekniel en hom basies teen 'n boom vasgepen en hom teen die boom geslaan," het Jordaan gesê.
Jordaan verduidelik dat die ander bewaarder na die hek van die lodge toe gehardloop het om daar hulp te ontbied.
"Erick het met sy beserings en al sowat 30 m na die pad gekruip waar iemand wat verbygery het hom gesien en die paramedici in kennis gestel het. Volgens hulle het hy in die pad gesit en druk op sy eie wonde toegepas toe hulle by die toneel opdaag. Die olifante was heeltyd nog in die omtrek en daar moes skote afgevuur word om hulle te verdryf."
Volgens haar is Erick se keel oopgekloof, sy slukderm en tragea is afgeruk, sy enkel gebreek, sy kaak op drie plekke gebreek en sy stembande en senuwee in sy gesig beskadig.
Erick is na die Mediclinic Tzaneen gehaas vir noodbehandeling. "Die dokter het gesê dis 'n wonderwerk dat sy nek en slagare nie ook af is nie."
'n Facebook-blad Support for Erick is begin om geld in te samel om hom na 'n ander hospitaal oor te plaas. "ProTrack [by wie Erick werksaam is] se versekering betaal in hierdie stadium vir die behandeling. Ons moes net self vir sy oorplasing na Milpark-hospitaal in Johannesburg betaal."
Die rekening vir 'n mediese helikopter met al die nodige toerusting beloop sowat R170 000.
Erick Breedt. Foto: Verskaf.
"Ons wou hom gisteraand skuif maar toe laat weet hulle die weer in Johannesburg is swaar en hulle verwag dit gaan nog 'n rukkie aanhou. Hy is toe met 'n ALS-ambulans van Netcare 911 vervoer. Ons kon 'n reëling tref met hulle oor die finansies, hulle was regtig wonderlik."
Erick is tans in die hoësorgeenheid van die Milpark-hospitaal. In dié stadium is die pad vorentoe nog onduidelik, maar daar is 'n moontlikheid dat hy nooit weer sal kan praat nie weens die onherstelbare skade aan sy stembande en dat hy moeilik sal sluk en eet.
"Die rehabilitasieproses gaan baie lank duur. Hy sal weer moet leer kommunikeer. As 'n ma wens ek ek kon my kind se pyn vat. Ek is baie dankbaar en oorweldig vir die hulp en ondersteuning wat van reg oor die wêreld kom."
Jordaan het gesê sy wil 'n nieregeringsorganisasie met die naam "Vaatjie" [sy bynaam] begin wat ander mense wat in dié soort werkomgewing beseer word bystaan.
"Die ironie is hy sou dié week huis toe kom vir sy af-week. Nou het hy huis toe gekom maar op 'n ander manier."
Besoek die genoemde Facebook-blad indien jy 'n bydra wil maak.
Die Here is inbeheer van alles as ons net glo is alle dinge moontlik en daar is geen geheim van God kan doen wat Hy doen vir ander kan hy ook vir Erick doen, baie sterkte vir die families.
Baie sterkte, ek is bly sy werkgewer se versekering betaal. Hy is n pragtige seun, ek bid dat hy volkome sal herstel
Ek wonder waar is al die dierekenners vandag wat al hulle kennis van diere gedrag met ons wil deel (al weet hulle boggerol). Jong man, as jy nie in wonderwerke geglo het nie gaan jy seker van nou af begin – Sterte vir die pad vorentoe!
Sterkte en bly glo. Niks is te groot vir God se hande en Sy krag nie. Vasbyt tjomma en tannie x
Vaatjie jy is 'n vegter en ons weet dat God sy genesende had oor jou hou. Sterkte aan Annelie en Monique asook julle familie wat so dapper is.